text: [{"text_idx": "#000000", "text": "Sabilang ningehang angklung Me\u0301me\u0301 Rai jerit-jerit. \u201cMatiaaaaaaaaaaaaaaaaaang tip-e\u0301! Matiaaaaaaaaaaaaaaaaaang!\u201d Ia jejeh sabilang ningeh munyin angklung sete\u0301la teke\u0301n kaponakanne\u0301. \u201cSing dadi le\u0301nan teke\u0301n angklung munyiang? Sing nglah keneh ke\u0301nke\u0301n? Pisagane\u0301 masi itungin. Eda awake\u0301 doge\u0301n apang itungina. Masan gumi sayah kake\u0301ne\u0301, angklung masete\u0301l. Ngae\u0301 bayu inguh doge\u0301n. Ento pisagane\u0301 tawang? Suba uli telung dina gelem. Cai jelema tusing rungu teke\u0301n pisaga. Nge\u0301ndah doge\u0301n. Me\u0301me\u0301 ane\u0301 lek tawang? Sing bisa nongosang pagelahan adana. Kade\u0301n iba doge\u0301n nglah tip buka jani. Ajak makejang suba nglah, me\u0301h melahan teke\u0301n gelahan ibane\u0301. Tusing buka iba mara nglah ajume\u0301 ngentah.\u201d"}, {"text_idx": "#000001", "text": "Kebus kuping tiange\u0301 ningehang, sake\u0301wala kaponakane\u0301 kede\u0301k ingkel-ingkel. Bungker ngede\u0301kin pernah me\u0301me\u0301ne\u0301 jerit-jerit buka anak karauhan. \u201cJelema sing madalem anak tua.\u201d Tiang ngrieng. \u201cPatuhang awak truna ajak anak tua. Manian lakar ke\u0301toanga masi teke\u0301n panakne\u0301. Sing pesan bisa ngrasaang anak le\u0301n.\u201d"}, {"text_idx": "#000002", "text": "Prajani gantina baan wargasari, nyak tegtegan Me\u0301me\u0301 Rai. Ye\u0301n sing ke\u0301to, bisa entunganga tip-ne\u0301. Degdegan kenehne\u0301 misi bareng mawargasari Ida Ratu Saking Luhur. Kemik-kemik bibihne\u0301 suud nengkik buka ibusan. Mirib suba tawanga Me\u0301me\u0301 Rai buka ke\u0301to sabilang ningeh angklung prajani jejehne\u0301 pesu."}, {"text_idx": "#000003", "text": "Ipidan dugas somahne\u0301 ngalahin sabilang dina sete\u0301langa angklung mirib ento neket gati di kenehne\u0301 sangkan buka ke\u0301to. Somahne\u0301 ane\u0301 satia teke\u0301n awakne\u0301 lantas ngalahin maluan, maan mabesen, \u201cYe\u0301n beli maluan, alihang beli angklung ento satmaka gending lakar nujuhang pajalan utawi tongos beline\u0301. Orahin di majalan beline\u0301 ka sema apang mesuang gending Goak Ngalok apang sayan res rasan keneh beline\u0301.\u201d"}, {"text_idx": "#000004", "text": "\u201cEda ja sole\u0301h-sole\u0301h itunganga. Mati suba mabesikan ajak idupe\u0301. Makejang suba nawang. Meled apang di matine\u0301 tetep idup, apang tusing di idupe\u0301 suba mati. Ento ja malu yasaang,\u201c ke\u0301to Me\u0301me\u0301 Rai nyautin, sambilanga mempen daganganne\u0301 lakar abana mani semengan."}, {"text_idx": "#000005", "text": "Sabilang ngatelun, Me\u0301me\u0301 Rai ka peken. Ia ngadep bunga, ngadep don biyu lan ngadep jukut-jukutan. Dike\u0301nke\u0301ne\u0301 ngadep jaitan canang sekar. Ento tendaka sabilang pekenan. Bapa Putu Gria magae\u0301 ka carike\u0301. Carik ulian nyakap. Ye\u0301n nuju melah asil padine\u0301 liunan maan. Adane\u0301 anak nyakap. Mabagi telu, ane\u0301 nglahang duang bagi, ane\u0301 nyakap abagi. Le\u0301nan teke\u0301n ke\u0301to miara sampi apasang. Jani, sampine\u0301 suba beling ada ane\u0301 lakar antianga teke\u0301n Bapa Putu Gria."}, {"text_idx": "#000006", "text": "Mirib suba pajalan idupne\u0301 Bapa Gria, sedek ngarit ujane\u0301 bales gati, misi kilat saling sanderin, mara bangun lakar ngisidang padangne\u0301 lantas sander kilap. Tusing bakat tulung. Bungluh baan keras kilape\u0301 mesuang apine\u0301. Makejang magrue\u0301ng madalem Bapa Putu Gria. Lungsuranga de\u0301wasa ka Gria. Nikaina ngulapin apang lanus pajalanne\u0301 Bapa Putu Gria, buin awuku abe\u0301nanga nyemak ane\u0301 pinih cerika. Nistha anake\u0301 ngorahang, sake\u0301wala utama masi dadine\u0301. Me\u0301me\u0301 Rai inget teke\u0301n pabesenne\u0301. Isinina panagihne\u0301 alihanga angklung, mirib ento negul kenehne\u0301 Me\u0301me\u0301 Rai."}, {"text_idx": "#000007", "text": "\u201cJelema jail. Suba tawanga, jejeh ningehang angklung. Masi nge\u0301ndah. Yen sing inget suba tua, suba kalangseg.\u201d Me\u0301me\u0301 Rai ngrieng. Paningalane\u0301 masawang barak. Ia e\u0301nggal-e\u0301nggal ka paonne\u0301. Mumpunin ke\u0301te\u0301lne\u0301 ane\u0301 suba badeng senged baan sesai pumpunina. Ia anak tua tusing bisa nganggo kompor gas. Enu nganggo saang. Tae\u0301n ipidan kaponakanne\u0301 meliang kompor gas, nglete\u0301kang doge\u0301n suba jejeh. Ping kuda-kuda urukanga teke\u0301n kaponakanne\u0301 masi tetep buka ke\u0301to lantas buung krana suba tusing bani."}, {"text_idx": "#000009", "text": "\u201cYe\u0301n nganggo gas e\u0301nggalan, Me\u0301. Nglete\u0301kang doge\u0301n suba ngendih. Tusing badeng ke\u0301te\u0301le\u0301, tusing buka ke\u0301te\u0301l Memene\u0301 ento, selem denges buka juete\u0301 nasak.\u201d"}, {"text_idx": "#000012", "text": "Me\u0301me\u0301 Rai tusing nglah sentana. Tuah kaponakanne\u0301 ngrunguang. Ia anggona pagantungan idupne\u0301. Suba tawanga ye\u0301n tua, sinah lakar tusing nyidaang ngujang-ngujang. Tuah ngantiang pilehan matan ai mabileh kauh doge\u0301n. Sabilang dina tuah ngiasaang awakne\u0301 doge\u0301n. Me\u0301me\u0301 Rai mula dueg majaitan, dueg matembang, sakancan tembang tawanga. Sakancan indik bebanten tawanga. Kone\u0301 ipidan dugasne\u0301 enu bajang demen gati mlajah di gria apang bisa majaitan, apang nawang indik nyoroh banten. Sabilang dina ngayah kanti cacep majaitan. Selege\u0301 ngranayang bisa. Bapa Putu Gria masi dugase\u0301 enu truna pepes ngiringang Prandha Gde\u0301. Ulian sesaine\u0301 matepuk ngranayang ada keneh demen ajak Me\u0301mee\u0301 Rai. Buina ada masi ane\u0301 ngujuk-ngujukin apang nyak mabesikan. \u201cBotol maan tekepa,\u201c ke\u0301to anake\u0301 nyambat. \u201cMe\u0301me\u0301 Rai demen majaitan, Bapa Putu Gria demen ngiringang Prandha Gde\u0301. Majalan idupne\u0301 kanti tua buka kake\u0301ne\u0301 masi tusing nglah sentana. Sake\u0301wala, ia tusing sanget jejeh krana suba ada kaponakanne ane\u0301 lakar nule\u0301ngayang."}, {"text_idx": "#000013", "text": "\u201cRunguang pesan I Me\u0301me\u0301. Eda kanti anak le\u0301n ngrunguang I Me\u0301me\u0301. Inget teke\u0301n kawitan, inget teke\u0301n sanggah. Lamun apa sugihe\u0301 lamun tusing inget teke\u0301n kawitan lakar tusing tegteg. Jemetang masi awake\u0301 mlajah. Eda ajum.\u201d"}, {"text_idx": "#000015", "text": "Tile\u0301me\u0301 dibi tumben pesan kaponakanne\u0301 ngipiang Bapa Putu Gria. \u201cTu, awak suba sayan kelih adana. Ingetang mlajah. Eda jaile\u0301 tuutanga. Ditu, I Pekak ngejang sakancan rerajahan. Bapa ipidan tusing bani mlajahin. Ye\u0301n telebang rerajahane\u0301 ento, Putu bisa indeng-indeng di petenge\u0301. Kija keneh Putune\u0301 lakar kisinin.\u201d"}, {"text_idx": "#000016", "text": "\u201cNgujang tusing Bapa mlajahin ipidan?\u201d"}, {"text_idx": "#000017", "text": "\u201cI Pekak mabesen. Manian ye\u0301n ada lekad dini. Cirine\u0301 buka Putu, ento pinaka Pekak suba numitis. Pekak lakar nglanturang paplajahan ane\u0301 tonde\u0301n pragat.\u201d"}, {"text_idx": "#000021", "text": "\u201cSinah ipian misi angklung? Apang Me\u0301me\u0301 e\u0301nggal mati.\u201d"}, {"text_idx": "#000023", "text": "\u201cYe\u0301n Putu indeng-indeng, dadine\u0301 me\u0301me\u0301 padidian di pondok, ke\u0301to? Melah keneh Putune\u0301 ngalahin me\u0301me\u0301 padidian?\u201d"}, {"text_idx": "#000024", "text": "\u201cTusing ja ke\u0301to keneh tiange\u0301 Me\u0301. Kone\u0301 ye\u0301n mlajah, patuh teke\u0301n subakti teke\u0301n kawitan. I Bapa mamunyi ke\u0301to.\u201d"}, {"text_idx": "#000025", "text": "\u201cI Bapa runguang suba amah api.\u201d"}]